
RAPORT

asupra propunerii legislative privind completarea art.10 din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind completarea art.10 din Codul Muncii, trimisă cu adresa nr.207 din 14 aprilie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea articolului 10 din Legea nr.53/2003 - Codul Muncii, în sensul precizării obligaţiei salariatului de a presta munca prevăzută în contractul individual de muncă, conform fişei postului.
Comisia propune Plenului respingerea propunerii legislative întrucât obligaţia de a presta munca în conformitate cu fişa postului este deja reglementată de art.39 din Legea nr.53/2003 - Codul Muncii care, la alin.(2) lit.a) stabileşte obligaţia salariatului de „a realiza norma de muncă sau, după caz, de a îndeplini atribuţiile ce îi revin conform fişei postului.”
La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 14 mai 2003, Comisia propune respingerea acesteia cu 11 voturi pentru şi 3 voturi împotrivă.

